DA Den Europæiske Unions Tidende CE 78/745

(2004/C 78 E/0793)

SKRIFTLIG FORESPØRGSEL E-2553/03

af Marco Cappato (NI) til Rådet

(4. august 2003)

Om: Den tunesiske journalist Abdallah Zouari

Den 18. juli 2003 idømtes journalisten Abdallah Zouari ved domstolen i den tunesiske by Zarzis fire års fængsel. Domstolen mente, at journalistens klage over at være blevet hindret i at benytte en cybercafé kunne opfattes som »bagvaskelse« af caféens indehaver.

Abdallah Zouari er igennem flere måneder blevet udsat for forulempelser og udspioneren. Da han den 19. april blev hindret i at få adgang til nettet på en cybercafé i Zarzis, meddelte han, at han ville kontakte sin advokat. Indehaveren indgav derefter en klage over bagvaskelse. Dommen blev afsagt den 18. juli.

Domfældelsen over Zouari er blot det seneste eksempel på de stadig flere hindringer, der lægges i vejen for udøvelsen af ytringsfriheden i Tunesien.

To andre tilfælde kan betragtes som emblematiske for denne situation:

— Journalisten Sihem Ben Sedrine, der er begyndt at udgive en onlinepublikation ved navn Kalima, da hun ikke har kunnet få tilladelse til at udgive en avis, er blevet overfaldet af præsident Zine el-Abidine ben Alis særlige politi, der forsøger at fjerne enhver form for dissidens fra internettet.

— Zouhair Yahyaoui, der er webmaster på det tunesiske websted TuneZine, blev arresteret sidste år og den 10. juli 2002 idømt to års fængsel for udspredelse af løgnagtige påstande. Yahyaoui havde som den første på internettet offentliggjort et brev til præsident Ben Ali fra dommeren Mokhtar Yahyaoui (der er onkel til Zouhair Yahyaoui), som kritiserede den fuldstændige mangel på uafhængighed i det tunesiske retssystem. Tunesien er imidlertid blevet valgt til værtsland for afholdelsen af verdenstopmødet om informationssamfundet (WSIS) i 2005.

Hvilke foranstaltninger vil Rådet træffe over for den tunesiske regering for at bringe regeringens repressive politik over for journalister og brugere af internettet til ophør?

Finder Rådet det ikke nødvendigt at tage ethvert politisk, diplomatisk og økonomisk pressionsredskab i brug, som vil kunne få den tunesiske regering til at slække presselovgivningen og sikre udøvelsen af ytringsfriheden i Tunesien?

Vil Rådet tage skridt med henblik på at få suspenderet beslutningen om at afholde anden fase af verdenstopmødet om informationssamfundet i Tunesien i 2005, indtil der for alvor er sikret fri udøvelse af udtryksfriheden i den tunesiske lovgivning?

Svar

(4. marts 2004)

Rådet er fuldt bekendt med de tilfælde, det ærede parlamentsmedlem omtaler, og er helt enig i hans analyse af situationen for udtryksfriheden i Tunesien.

På det seneste møde i Associeringsrådet EU- Tunesien den 29.-30. september 2003 gjorde Den Europæiske Union endnu en gang Tunesien opmærksom på, at respekten for demokratiet, menneskerettighederne og retssamfundet er et afgørende element i associeringsaftalen. Den Europæiske Union bemærkede i den forbindelse, at Tunesien fortsat bør gøre fremskridt, navnlig med hensyn til udtryksfriheden. Den opfordrede endvidere Tunesien til effektivt at gennemføre sine forpligtelser i henhold til FN's internationale konventioner.

På grundlag af Kommissionens meddelelse fra maj 2003 om styrkelse af EU's aktioner for menneskerettigheder og demokratisering i Middelhavsområdet har Den Europæiske Union foreslået Tunesien at indlede en dialog om gennemførelsen af henstillingerne i denne meddelelse. I afgørelsen truffet af associeringsrådet om nedsættelse af underudvalg, som blev vedtaget på det seneste møde i associeringsrådet, tilslutter Tunesien sig bestemmelsen om den betydning, der tillægges spørgsmål om demokratiets principper og menneskerettighederne. Det hedder i afgørelsen, at de vil blive behandlet med den fornødne opmærksomhed i de forskellige fora, som er etableret ved associeringsaftalen, og at de også, hvis parterne beslutter dette, kan behandles i et underudvalg eller i en særlig gruppe.

Den Europæiske Union tror på nytten af en løbende dialog og har til hensigt regelmæssigt og på alle niveauer at tage de forpligtelser op med Tunesien med hensyn til overholdelse af menneskerettighederne, som Tunesien har påtaget sig.

Hvad angår spørgsmålet om hensigtsmæssigheden af at afholde anden fase af verdenstopmødet om informationssamfundet i 2005 i Tunis, minder Rådet det ærede parlamentsmedlem om, at det er Den Internationale Telekommunikationsunion, der har tilrettelagt mødet i FN's regi.